९ अक्तूबर १८५७ को दउआ की जंगपुर चौकी के कुछ सिपाहियों की बाँदा में रुके सैनिकों से कहासुनी हो गई और अजयगढ़ के सिपाहियों ने इन सैनिकों पर गोलीबारी कर दी। बाँदा के सैनिकों को इस तरह की किसी बात की उम्मीद नही थी। अचानक हुई इस गोलीबारी की घटना में बाँदा के १५-१६ सैनिक मारे गए। बाँदा के सैनिकों ने इसका बदला लेने के लिए दउआ पर आक्रमण कर दिया। कुंअरसिंह ने भी इस युद्ध में भाग लिया मगर उन्होंने सेना का नेतृत्व अलीबहादुर को करने दिया। दो दिन चली इस लड़ाई में अंत में दउआ की पराजय हुई। दउआ ने सफ़ेद झंडा फहरा कर हार स्वीकार की और अजयगढ़ जाने के लिए मार्ग देने की बात कही। अलीबहादुर तो दउआ से बहुत ही नाराज था अतः उसने मांग नही मानी। लड़ाई चलती रही। चौथे दिन के युद्ध में सूबेदार भवानी सिंह और महताब अली ने दउआ को पकड़ ही लिया। उसके साथ अजयगढ़ के तीन अन्य सैनिक अधिकारी भी पकड़े गये। इन सबको कैद करके बाँदा लाया गया और नवाब अलीबहादुर के सामने पेश किया गया। कहा तो यह जाता है की अजयगढ़ के इन लोगों के सिर काट कर खटोआ दीवाल पर लटका दिया गया था। इस लड़ाई में बहुत से क्रन्तिकारी सैनिक तथा लगभग ३०० सिपाही मारे गए थे।